 उन्न तौले-तौले डयोडी टप्पी ते बेहड़े गी लंगियै अपने कमरे च आई पुज्जा ऐ।  सुशमा ने पिंकी गी मूड़ै लेदा ऐ ते उसी दुद्द पला दी ऐ।  नरेन्द्र गी दिक्खियै ओदे कोला खोई आ-"तुस आई गे ?" "आं !" नरेन्द्र ने आखेया-"कोई आया-गेया ते नईं ?" नरेन्द्र ने पुच्छेया।  "आं ! डेरी आला आए दा हा, पिछले म्हीने दे पैसे लैने गी।  में आखेया जे संञा लै ओ आपू आइयै देई जांगन ! ते कन्ने राशन बी मुक्की गेदा ऐ। " सुशमा ने जवाबै च आक्खेया।  सुशमा ने पिंकी कोला मम्मा छड़ाया, जम्पर खल्ल कीता, ते उसी पंगूड़ें बिच लटाइयै रसोइयै गी उठी गई ऐ।  नरेन्द्र खट्टै उप्पर बेई गेआ ऐ।  पिंकी पंगूड़े च लेटे दे लत्ता बामां ल्हा दी ऐ ते बिच-बिच मुस्काई लैन्दी ऐ।  "काश ! एह् एड्डी गै रौए, बड्डी निं हौए। " नरेन्द्र ने सोचेया।  उसी अपने उप्पर खिंज होई जे ओ बी कनेआ बब्ब ऐ जे अपने ञ्याणें गी बद-दुआ देआ दा।  "बद-दुआ नईं ते होर के।  लोक ते अपने-अपने ञ्याणें गी तौले-तौले बड्डा होने ते बड़े-बड़े अफसर बनने दियां सुक्खना करदे न। " उन्नै सेई कीता जे अंदरो-अंदर ओ बी इयै चांह्दा ऐ पर...।  "पर एह्दे च ञ्याणें दा के कसूर।  उनें ते बड्डे होना गै ऐ।  उन्दा कसूर इयै जे ओ जम्मै कैसी ? पर उनेंगी जन्म कुन्ने दित्ता ?में ! ते कसूर मेरा गै होआ।  जे खरी चाली पाली नेहा सकदा ते उनेंगी जन्म कैसी दित्ता ? काशा ! एह् गल्ल पैह्लें समझ आई गेदी हुन्दी तां जे नसबन्दी कराइयै गै घोड़ी चढ़दा।  नां गै जागत जमदे ते नां गै एह् जालो-खाले।  पर ब्याह् दा मतलब बी ते छड़ा ‘सैक्स’ गै नईं।  कुन चांह्दा जे उन्दे लौआद नईं होए ते ऱी डर किस गल्ला दा सेई हुन्दा ऐ ? उसी अपने पर क्यास औन लगा ऐ। 